उस्ताद राशिद खान- जिनके आलाप में जगजीत सिंह, तानों में भीमसेन जोशी बसे
Varanasi Sankat Mochan Sangeet Samaroh यहाँ ख़ुशबुओं का बोझ उठाए हवाएँ भी कराहती हैं। वैसे तो हवा का कोई जिस्म नहीं होता, लेकिन बनारस की हवा को नन्हें बच्चों के होंठों से निकली दुआ कह सकते हैं।
यहाँ ख़ुशबुओं का बोझ उठाए हवाएँ भी कराहती हैं। वैसे तो हवा का कोई जिस्म नहीं होता, लेकिन बनारस की हवा को नन्हें बच्चों के होंठों से निकली दुआ कह सकते हैं। फ़िलहाल मौक़ा है संकट मोचन संगीत समारोह (शताब्दी वर्ष) का। इस लोकप्रिय संगीत समारोह को सौ बरस हो चुके। बड़े-बड़े संगीतकार इस मंच पर आने को लालायित रहते हैं। ऐसा समझ लीजिए कि इस मंच पर आ गए तो उनकी गायकी, उनकी कला पर सील-ठप्पा लग जाता है। या हनुमान जी एक तरह की रसीदी टिकट लगा देते हैं।
यहाँ की महंत परम्परा भी समृद्ध है। इस समारोह को सौ वर्ष पहले संकट मोचन मंदिर के महंत और महान पखावज वादक पंडित अमरनाथ ने आरंभ किया था। उनके बाद महंत पंडित वीरभद्र मिश्र ने इसे जारी रखा। वे बनारस हिंदू विश्वविद्यालय (बीएचयू) के सिविल इंजीनियरिंग विभाग के प्रोफ़ेसर थे। वर्तमान महंत विश्वंभरनाथ मिश्र भी आईटी बीएचयू में प्रोफ़ेसर हैं। इन्हें भी पखावज में महारत हासिल है। पंडित जसराज जब तक जीवित थे, हमेशा यहाँ आते थे। कोविड के दौरान नहीं आ पाए, ऑनलाइन कार्यक्रम हुआ तो परफ़ॉर्म करते हुए रो पड़े थे।
हनुमान जी की शरण में नहीं आ पाने का बड़ा दुख हुआ था उन्हें। अब चलते हैं भीतर मंदिर प्रांगण में, जहां हज़ार से ज़्यादा श्रोता मंच पर टकटकी लगाए बैठे हैं। कहने को मंदिर प्रांगण बहुत बड़ा नहीं है लेकिन लोग मंच के सामने, ऊपर छतों पर भी बैठे रहते हैं। जब बारी आई उस्ताद राशिद खान साहब की, तो प्रांगण खचाखच भर गया। संगीत के रामपुर सहसवान घराने से ताल्लुक़ रखने वाले खां साहब की गायकी में कई उस्तादों, पंडितों का सम्मिश्रण है। उनका बेस या आलाप सुनो तो लगता है मंच पर कोई भारी, गहरा बादल आहट कर रहा है। महान जगजीतसिंह की याद आती है।
कड़कती बिजली की तरह तानें पंडित भीमसेन जोशी से साक्षात्कार कराती हैं। शास्त्रीय संगीत के मौजूदा माहिरों में एक वही हैं जो बड़े ख़्याल को भी हल्की द्रुत गति देते हैं। बड़ा ख़्याल दरअसल, विलंबित लय में होता है। कोई भी ताल इसमें अपनी सामान्य गति से चार या आठ गुणा धीमी चलती है। उस्ताद ने बड़ा ख़्याल राग चंद्रकोष में शुरू किया। भारी आवाज़ के बीच ओजस अधिया का तबला एक ताल की बारह मात्राओं के बीच कभी क़ायदे, परन भर रहा था तो कभी बीच में बनारस का धातीनाडा भी आ जाता था।
तीन ताल ( 16 मात्रा) में छोटा ख़्याल आया तो प्रांगण में जैसे गंगा की ठंडी लहरें आ गई हों। गहरी गहरी नदिया … लहराए…। फिर द्रुत एक ताल में …अपने प्रितम के मैं वारी… और इसके बाद इसी ताल में …हरि हरि भजत नाम तेरो… इसके समाप्त होते ही श्रोताओं की फ़रमाइशें शुरू हो गईं। उस्ताद कुछ जवाब देते इस बीच मंदिर में शयन आरती (लगभग रात 12.40 बजे) शुरू हो गई। गायन रुक गया। लेकिन लोग टस के मस न हुए। जमे रहे अपनी जगह पर। आरती के समापन के साथ ही उस्ताद ने अपने चिर परिचित लहजे में शुरू किया दादरा …. मध्य लय में - बातों बातों में बीत गई रात, सजन तुम रूठ गए… ! फिर फ़रमाइश हुई …आओगे जब तुम साजना… की। उस्ताद ने इनकार कर दिया। कहा यह मंच उस गाने के लिए नहीं है। लेकिन मध्यलय में सुनाया … याद पिया की आए…।
इसके पहले 75 वर्षीय पंडित विश्वमोहन भट्ट और उनके सुपुत्र सलिल भट्ट ने मंच पर रस बरसाया। पंडित जी द्वारा रचित राग विश्व रंजनी के झालों, तानों और गतों ने खूब ललचाया। तबले पर पंडित किशन महाराज के शिष्य युवा हिमांशु महंत ने मोहन वीणा और सात्विक वीणा के साथ इस तरह रसप्रद सवाल- जवाब किए कि जैसे पप्पू की अड़ी पर बैठे हों। दरअसल, बनारस में अस्सी घाट के पास एक चाय की दुकान है जिसे पप्पू की अड़ी कहते हैं। यहाँ हर पार्टी, हर समाज का व्यक्ति चाय पीने आता है और चाय पीते हुए ये सब घंटों जमाने भर को गरियाते हैं। प्रधानमंत्री मोदी से लेकर बनारस के छुटभैय्या नेता तक इनके विषय होते हैं। बनारसी अंदाज में गालीबाजी होती है और सुनने में लगता है जैसे कोई कानों में मीठा रस घोल रहा हो।
ख़ैर संकट मोचन परिसर में फिर बांसुरी वादन, मृदंग वादन भी हुआ। मृदंग पर महान कलाकार येल्ला वेंकटेश्वरा राव थे। वे मृदंग को बाएँ पर से हाथ उठ लेते थे तब भी वह बड़ी देर तक बादलों की तरह गड़गड़ाता रहता था। इसी बीच सुबह तक़रीबन सवा पाँच बजे मंगला आरती शुरू हुई। दस मिनट बाद फिर कार्यक्रम शुरू हो पाया जो सुबह नौ- साढ़े नौ बजे तक चला। इसके दो दिन पहले गायक जसवीर सिंह जस्सी भी यहाँ मंच पर आ चुके। उन्होंने “दिल ले गई कुडी गुजरात दी” गा दिया था। इस पर विवाद भी हुआ। कुछ बड़े लोगों ने कहा महंत जी से महंती नहीं सम्भल रही है। महंतजी ने जवाब दिया हुनुमानजी वैश्विक हैं और उन्हें हर तरह की कला सुनने - देखने में रस है।
हालाँकि विवाद थम गया। यहाँ के श्रोता भी बड़े संगीत प्रवीण होते हैं। बीच बीच में ख़ाली- ताली देते रहते हैं। ख़ाली ताली से मतलब है हाथ पर हाथ सीधे मारो तो ताली। उल्टे मारो तो ख़ाली। ये ताल के बीच आते हैं। बांएं या डग्गे पर जब उँगली लगे तो ताली या भरी और हथेली लगे तब ख़ाली।